title: Regolament ta' Implimentazzjoni tal-Kummissjoni (UE) 2019/1140 tat-3 ta' Lulju 2019 li jistabbilixxi mudelli għar-rapporti ta' kontroll u r-rapporti tal-awditu annwali li jikkonċernaw l-istrumenti finanzjarji implimentati mill-BEI u istituzzjonijiet finanzjarji internazzjonali oħra li fihom Stat Membru huwa azzjonist skont ir-Regolament (UE) Nru 1303/2013 tal-Parlament Ewropew u tal-Kunsill

text:
                  4.7.2019

                  MT

                  Il-Ġurnal Uffiċjali tal-Unjoni Ewropea

                  L 180/15

         REGOLAMENT TA' IMPLIMENTAZZJONI TAL-KUMMISSJONI (UE) 2019/1140
         tat-3 ta' Lulju 2019
         li jistabbilixxi mudelli għar-rapporti ta' kontroll u r-rapporti tal-awditu annwali li jikkonċernaw l-istrumenti finanzjarji implimentati mill-BEI u istituzzjonijiet finanzjarji internazzjonali oħra li fihom Stat Membru huwa azzjonist skont ir-Regolament (UE) Nru 1303/2013 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (1), kif emendat bir-Regolament (UE, Euratom) 2018/1046 (2), u b'mod partikolari r-raba' subparagrafu tal-Artikolu 40(1) tiegħu,
         Wara li kkonsultat il-Kumitat ta' Koordinament għall-Fondi Ewropej Strutturali u ta' Investiment,
         Billi:

                     (1)

                     It-tielet subparagrafu tal-Artikolu 40(1) tar-Regolament (UE) Nru 1303/2013, kif emendat mir-Regolament (UE, Euratom) 2018/1046, jistipula r-rekwiżit li l-BEI u istituzzjonijiet finanzjarji internazzjonali oħra li fihom Stat Membru jkun azzjonist għandhom jipprovdu lill-awtoritajiet maħtura f'konformità mal-Artikolu 124 ta' dak ir-Regolament u mal-Artikolu 65 tar-Regolament (UE) Nru 1305/2013 tal-Parlament Ewropew u tal-Kunsill (3), rapport ta' kontroll b'kull applikazzjoni għal pagament, minn naħa waħda, u lill-Kummissjoni u lill-awtoritajiet maħtura, b'rapport tal-awditu annwali mħejji mill-awdituri esterni tagħhom, min-naħa l-oħra.

                     (2)

                     Sabiex tiġi żgurata l-konsistenza, il-kwalità u l-preżentazzjoni f'waqtha tal-informazzjoni li għandha tiġi pprovduta mill-BEI jew minn istituzzjonijiet finanzjarji internazzjonali oħra li Stat Membru huwa azzjonist fihom, lill-awtoritajiet maħtura u lill-Kummissjoni, speċjalment fid-dawl tal-iskadenza għas-sottomissjoni tar-rapport imsemmi fl-Artikolu 127(5) tar-Regolament (UE) Nru 1303/2013 u fl-Artikolu 9(2) tar-Regolament (UE) Nru 1306/2013 tal-Parlament Ewropew u tal-Kunsill (4), għandu jiġi stabbilit format standard li jistabbilixxi rekwiżiti uniformi għall-istruttura, iż-żmien u l-kontenut tal-informazzjoni kemm għar-rapport ta' kontroll kif ukoll għar-rapport tal-awditu annwali.

                     (3)

                     Sabiex l-awtoritajiet maħtura jkunu jistgħu jwettqu l-obbligi tagħhom fir-rigward tal-kontrolli, il-kontrolli u l-awditi, huwa xieraq li l-BEI jew istituzzjonijiet finanzjarji internazzjonali oħra li fihom Stat Membru jkun azzjonist jipprovdu d-dokumenti meħtieġa lill-awtoritajiet maħtura.

                     (4)

                     Sabiex jiġi żgurat li l-awtoritajiet maħtura jistgħu effettivament jużaw id-dispożizzjonijiet il-ġodda li japplikaw mit-2 ta' Awwissu 2018 skont l-Artikolu 282 tar-Regolament (UE, Euratom) 2018/1046, dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea,

               ADOTTAT DAN IR-REGOLAMENT:

            Artikolu 1
            Mudell għar-rapport ta' kontroll
            Ir-rapport ta' kontroll imsemmi fit-tielet subparagrafu tal-Artikolu 40(1) tar-Regolament (UE) Nru 1303/2013 għandu jitfassal skont il-mudell stabbilit fl-Anness I għal dan ir-Regolament.

            Artikolu 2
            Mudell għar-rapport annwali tal-awditjar
            Ir-rapport annwali tal-awditjar imsemmi fit-tielet subparagrafu tal-Artikolu 40(1) tar-Regolament (UE) Nru 1303/2013 jitfassal skont il-mudell stabbilit fl-Anness II ta' dan ir-Regolament u jiġi ppreżentat lill-awtoritajiet maħtura u lill-Kummissjoni sal-31 ta' Diċembru wara t-tmiem tas-sena ta' referenza tal-kontabbiltà.

            Artikolu 3
            Dokumenti meħtieġa għall-verifiki u l-awditi
            Il-BEI jew istituzzjonijiet finanzjarji internazzjonali oħra li fihom Stat Membru jkun azzjonist għandhom jipprovdu d-dokumenti kollha disponibbli lill-awtoritajiet maħtura biex iwettqu l-obbligi stabbiliti fl-Artikolu 125(5) u l-Artikolu 127 tar-Regolament (UE) Nru 1303/2013 u fl-Artikoli 9 u 59(1) tar-Regolament (UE) Nru 1306/2013.

            Artikolu 4
            Dħul fis-seħħ
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta' Lulju 2019.

                  Għall-Kummissjoni

                  Il-President

               Jean-Claude JUNCKER

            (1)  ĠU L 347, 20.12.2013, p. 320.

            (2)  Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).

            (3)  Ir-Regolament (UE) Nru 1305/2013 tal-Parlament Ewropew u tal-Kunsill tas-17 ta' Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005, (ĠU L 347, 20.12.2013, p. 487).

            (4)  Ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU L 347, 20.12.2013,. p. 549).

            ANNESS I

               Mudell għar-rapport ta' kontroll

                        A.

                        Rapport ta' kontroll relatat mal-applikazzjoni għall-ħlas lill-Kummissjoni: [referenza] [data ppjanata]

                        B.

                        Data tat-talba tal-Istat Membru għal rapport ta' kontroll (mill-inqas xahrejn qabel id-data ppjanata fil-punt A. hawn fuq): [data]

                        C.

                        Perjodu referenzjarju:

                                    1.

                                    L-ammont totali ta' pagamenti lir-riċevituri finali u, fil-każijiet imsemmija fl-Artikolu 37(7) tar-Regolament (UE) Nru 1303/2013, ta' pagamenti għall-benefiċċju ta' riċevituri finali, b'indikazzjoni tal-Fondi SIE, kontribuzzjonijiet pubbliċi nazzjonali u dawk privati b'mod separat.

                                    2.

                                    L-ammont totali ta' riżorsi impenjati għal kuntratti ta' garanzija, kemm jekk ikunu pendenti kif ukoll jekk ikunu diġà mmaturaw, sabiex jiġu onorati sejħiet possibbli ta' garanzija għal telf, ikkalkulati abbażi ta' valutazzjoni tar-riskju ex ante prudenti, li tkopri ammont multiplu ta' self ġdid sottostanti jew strumenti oħra li jġorru r-riskju għal investimenti ġodda f'riċevituri finali, b'indikazzjoni tal-kontribuzzjonijiet tal-Fondi SIE, dawk pubbliċi nazzjonali u dawk privati b'mod separat.

                                    3.

                                    L-ammont totali ta' spejjeż ta' ġestjoni mġarrba u/jew tariffi ta' ġestjoni mħallsa mill-istrument finanzjarju, b'indikazzjoni tal-Fondi SIE, kontribuzzjonijiet pubbliċi nazzjonali u dawk privati b'mod separat.

                                    4.

                                    L-istat ta' implimentazzjoni tal-istrateġija ta' investiment jew dokumenti ekwivalenti kif definit fil-ftehim ta' finanzjament.

                                    5.

                                    Analiżi tal-progress: il-volum tal-ammonti impenjati mill-programm operazzjonali u l-iżborżi lill-intermedjarji finanzjarji.

                                    6.

                                    Il-monitoraġġ tal-attivitajiet u s-segwitu li jirriżulta.

                                    7.

                                    Il-livell tal-imgħax u l-qligħ ieħor attribwibbli għas-sostenn mill-Fondi SIE mħallsa lill-istrumenti finanzjarji kif imsemmi fl-Artikolu 43 tar-Regolament (UE) Nru 1303/2013.

                                    8.

                                    Livell ta' riżorsi mħallsa lura lill-istrumenti finanzjarji mill-investimenti jew mir-rilaxx ta' riżorsi impenjati għal kuntratti ta' garanzija inklużi rimborżi u qligħ kapitali u qligħ jew rendimenti oħra, bħal interessi, tariffi ta' garanzija, dividendi, qligħ kapitali jew kwalunkwe introjtu ieħor iġġenerat minn investimenti li huma attribwibbli għas-sostenn mill-Fondi SEI, kif imsemmi fl-Artikolu 44 tar-Regolament (UE) Nru 1303/2013.

                  Hemża: lista ta' tranżazzjonijiet għal riċevituri finali li rċevew appoġġ mill-istrument finanzjarju, li t-total tiegħu għandu jikkorispondi għall-ammonti msemmija fil-punti 1 u 2 ta' hawn fuq, u mqassma fid-dettaljata skont l-istrument finanzjarju tal-ammonti imsemmija fil-punt 3 ta' hawn fuq.

            ANNESS II

               Mudell għar-rapport tal-awditu annwali

            1.   INTRODUZZJONI
            1.1.   Identifikazzjoni tad-ditta tal-awditjar esterna li kienet involuta fit-tħejjija tar-rapport.
            1.2.   Perjodu referenzjarju (eż. mill-1 ta' Lulju N-1 sat-30 ta' Ġunju N)
            1.3.   Identifikazzjoni tal-istrument(i) finanzjarju(/i)/mandat(i) u programm(i) operattiv(i) jew programm(i) ta' żvilupp rurali kopert(i) mir-rapport tal-awditjar. Identifikazzjoni tal-ftehim ta' finanzjament li r-rapport jirreferi għalih (il-“Ftehim ta' finanzjament”).
            2.   AWDITU TA' SISTEMI TA' KONTROLL INTERNI APPLIKATI MILL-BEI/FEI JEW MINN ISTITUZZJONIJIET FINANZJARJI OĦRA
            Riżultati tal-awditjar estern tas-sistema ta' kontroll intern tal-BEI jew ta' istituzzjonijiet finanzjarji internazzjonali oħrajn (IFIs), li fihom Stat Membru huwa azzjonist, li jivvaluta l-istabbiliment u l-effettività ta' din is-sistema ta' kontroll intern u li jkopri l-elementi li ġejjin:

                        2.1.

                        Il-proċess tal-aċċettazzjoni tal-mandat.

                        2.2.

                        Il-proċess għall-evalwazzjoni u l-għażla ta' intermedjarji finanzjarji: valutazzjoni formali u tal-kwalità.

                        2.3.

                        Il-proċess għall-approvazzjoni tat-tranżazzjonijiet ma' intermedjarji finanzjarji u l-iffirmar ta' ftehimiet ta' finanzjament rilevanti.

                        2.4.

                        Fil-każ ta' kontribuzzjoni finanzjarja għal strumenti finanzjarji stabbiliti fil-livell tal-Unjoni, inklużi strumenti ta' Inizjattiva tal-SMEs u fil-każ ta' Fondi SIE/kombinament tal-FSIE skont l-Artikolu 39a tar-Regolament (UE) Nru 1303/2013, il-proċess għall-istabbiliment tal-istrument f'konformità mar-regoli definiti fl-Artikoli rilevanti (eż. l-Artikolu 39, l-Artikolu 39a tar-Regolament (UE) Nru 1303/2013).

                        2.5.

                        Proċessi għall-monitoraġġ ta' intermedjarji finanzjarji li għandhom x'jaqsmu ma':

                                    2.5.1.

                                    ir-rappurtar minn intermedjarji finanzjarji;

                                    2.5.2.

                                    iż-żamma ta' rekords;

                                    2.5.3.

                                    l-iżborżamenti lir-riċevituri finali;

                                    2.5.4.

                                    l-eliġibbiltà ta' appoġġ għal riċevituri finali;

                                    2.5.5.

                                    it-tariffi ta' ġestjoni u spejjeż imposti mill-intermedjarji finanzjarji;

                                    2.5.6.

                                    ir-rekwiżiti ta' viżibbiltà;

                                    2.5.7.

                                    l-implimentazzjoni tar-rekwiżiti tal-għajnuna mill-Istat mill-intermedjarji finanzjarji, u fil-każ tal-FAEŻR (parzjalment eżentata mir-regoli dwar l-għajnuna mill-Istat) l-implimentazzjoni tar-rekwiżiti speċifiċi għall-Fondi, inklużi r-regoli dwar il-kumulazzjoni tal-għajnuna, fejn applikabbli;

                                    2.5.8.

                                    it-trattament differenzjat tal-investituri, fejn rilevanti;

                                    2.5.9.

                                    il-konformità mar-rekwiżiti relatati mat-taxxa tal-Artikolu 38 tar-Regolament (UE) Nru 1303/2013 kif aġġornata fir-Regolament (UE, Euratom) 2018/1046.

                        2.6.

                        Sistemi għall-ipproċessar ta' pagamenti riċevuti mill-awtorità ta' ġestjoni.

                        2.7.

                        Sistemi għall-kalkolu u l-ħlas ta' ammonti relatati mal-ispejjeż u t-tariffi tal-ġestjoni.

                        2.8.

                        Sistemi għall-ipproċessar ta' pagamenti lil intermedjarji finanzjarji.

                        2.9.

                        Sistemi għall-ipproċessar tal-imgħax u qligħ ieħor iġġenerat permezz tas-sostenn mill-Fondi ESI għall-istrumenti finanzjarji.

                  Fir-rigward tal-punti 2.1 sa 2.4 hawn fuq wara l-preżentazzjoni tal-ewwel rapport tal-awditu annwali: informazzjoni biss dwar l-aġġornamenti jew il-bidliet fil-proċeduri jew l-arranġamenti fis-seħħ u l-valutazzjoni tagħhom għar-rapporti annwali sussegwenti.
            Fir-rigward tal-punti 2.5 sa 2.9 hawn fuq: riżultati tal-ittestjar tal-awditu li jkopru s-sistemi u l-proċessi interni applikabbli rilevanti.

                        2.10.

                        Fl-għeluq, l-elementi li ġejjin għandhom ikunu koperti fl-aħħar rapport annwali tal-awditu minbarra l-elementi msemmija fil-punti 2.1 sa 2.9 hawn fuq:

                                    2.10.1.

                                    L-użu ta' trattament differenzjat tal-investituri.

                                    2.10.2.

                                    Il-proporzjon multiplikatur miksub meta mqabbel mal-proporzjon multiplikatur maqbul fil-ftehimiet ta' garanzija għall-istrumenti finanzjarji li jwasslu garanziji.

                                    2.10.3.

                                    L-ammont ta' sussidji kapitalizzati tar-rati tal-imgħax jew sussidji tat-tariffi ta' garanzija skont l-Artikolu 42(1)(c) tar-Regolament (UE) Nru 1303/2013.

                                    2.10.4.

                                    L-ammont ta' spejjeż u tariffi ta' ġestjoni kapitalizzati f'konformità mal-Artikolu 42(2) tar-Regolament (UE) Nru 1303/2013).

                                    2.10.5.

                                    L-ammont tal-kontribuzzjoni tal-programm imħallas f'kont miżmum minn terzi f'konformità mal-Artikolu 42(3) tar-Regolament (UE) Nru 1303/2013.

                                    2.10.6.

                                    L-użu tal-imgħax u l-qligħ ieħor attribwibbli għas-sostenn mill-Fondi SIE mħallsa lill-istrumenti finanzjarji kif imsemmi fl-Artikolu 43 tar-Regolament (UE) Nru 1303/2013.

                                    2.10.7.

                                    L-użu ta' riżorsi mħallsin lura lill-istrumenti finanzjarji, li huma attribwibbli għall-appoġġ mill-Fondi ESI, sa tmiem il-perjodu ta' eliġibbiltà u l-arranġamenti stabbiliti għall-użu ta' dawk ir-riżorsi wara t-tmiem tal-perjodu ta' eliġibbiltà f'konformità mal-Artikoli 44 u 45 tar-Regolament (UE) Nru 1303/2013.

                  3.   KONKLUŻJONIJIET TAL-AWDITJAR
            3.1   Konklużjoni dwar jekk id-ditta tal-awditjar estern tistax tipprovdi assigurazzjoni raġonevoli dwar l-istruttura u l-effettività tas-sistema ta' kontroll intern stabbilita mill-BEI jew minn IFIs oħra, li fihom Stat Membru huwa azzjonist, f'konformità mar-regoli applikabbli, skont l-elementi msemmija fit-taqsima 2.
            3.2   Sejbiet u rakkomandazzjonijiet li jirriżultaw mill-ħidma tal-awditu mwettqa
            Il-punti 3.1 u 3.2 jenħtieġ li jkunu bbażati fuq ir-riżultati tal-ħidma tal-awditu msemmija fit-taqsima 2 u fejn rilevanti, jiġu kkunsidrati r-riżultati tal-ħidma l-oħra tal-awditu nazzjonali jew tal-Unjoni mwettqa fir-rigward tal-istess korp li jimplimenta l-istrumenti finanzjarji u/jew jagħti mandat lill-istrumenti finanzjarji.


title: Regolament ta' Implimentazzjoni tal-Kummissjoni (UE) 2019/1141 tat-3 ta' Lulju 2019 li jemenda r-Regolament tal-Kunsill (KE) Nru 1210/2003 dwar ċerti restrizzjonijiet speċifiċi fuq relazzjonijiet ekonomiċi u finanzjarji mal-Iraq

text:
                  4.7.2019

                  MT

                  Il-Ġurnal Uffiċjali tal-Unjoni Ewropea

                  L 180/20

         REGOLAMENT TA' IMPLIMENTAZZJONI TAL-KUMMISSJONI (UE) 2019/1141
         tat-3 ta' Lulju 2019
         li jemenda r-Regolament tal-Kunsill (KE) Nru 1210/2003 dwar ċerti restrizzjonijiet speċifiċi fuq relazzjonijiet ekonomiċi u finanzjarji mal-Iraq
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 1210/2003 tas-7 ta' Lulju 2003 dwar ċerti restrizzjonijiet speċifiċi fuq relazzjonijiet ekonomiċi u finanzjarji mal-Iraq u li jirrevoka r-Regolament (KE) Nru 2465/96 (1), u b'mod partikolari l-Artikolu 11(b) tiegħu,
         Billi:

                     (1)

                     L-Anness III tar-Regolament (KE) Nru 1210/2003 jelenka korpi pubbliċi, korporazzjonijiet u aġenziji u persuni fiżiċi u ġuridiċi, korpi u entitajiet tal-gvern preċedenti tal-Iraq koperti mill-iffriżar ta' fondi u ta' riżorsi ekonomiċi li kienu jinsabu barra mill-Iraq fit-22 ta' Mejju 2003 skont dak ir-Regolament.

                     (2)

                     Fit-28 ta' Ġunju 2019, il-Kumitat tas-Sanzjonijiet tal-Kunsill tas-Sigurtà tan-Nazzjonijiet Uniti ddeċieda li jneħħi tlettax-il annotazzjoni mil-lista ta' persuni jew entitajiet li għalihom jenħtieġ li japplika l-iffriżar ta' fondi u ta' riżorsi ekonomiċi.

                     (3)

                     Għaldaqstant jenħtieġ li l-Anness III tar-Regolament (KE) Nru 1210/2003 jiġi emendat skont dan,

               ADOTTAT DAN IR-REGOLAMENT:

            Artikolu 1
            L-Anness III tar-Regolament (KE) Nru 1210/2003 huwa emendat kif stipulat fl-Anness ta' dan ir-Regolament.

            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta' Lulju 2019.

                  Għall-Kummissjoni,

                  F'isem il-President,

                  Il-Kap tas-Servizz għall-Istrumenti tal-Politika Barranija

            (1)  ĠU L 169, 8.7.2003, p. 6.

            ANNESS
            Fl-Anness III tar-Regolament tal-Kunsill (KE) Nru 1210/2003, jitħassru l-annotazzjonijiet li ġejjin:

                                       “6.

                                       AGRICULTURAL NATIONAL ESTABLISHMENT IN ABU-GREIB. Indirizz: Baghdad International Airport, General Street, Baghdad, l-Iraq.”

                                       “14.

                                       ANIMAL HEALTH DEPARTMENT. Indirizz: P.O. Box 22055, Al-Shaikh Omar Street, Baghdad, l-Iraq.”

                                       “15.

                                       ARAB IRAQI COMPANY FOR LIVESTOCK DEVELOPMENT. Indirizz: P.O. Box 29041, Baghdad, l-Iraq.”

                                       “38.

                                       GENERAL AGRICULTURAL ESTABLISHMENT IN DALMAG. Indirizz: Ahrar, Kut, l-Iraq.”

                                       “39.

                                       GENERAL AGRICULTURAL ORGANISATION IN KHALIS. Indirizz: P.O. Box 564, Al-Khalis, Diala Muhafadha, Al-Khalis, l-Iraq.”

                                       “40.

                                       GENERAL ESTABLISHMENT FOR AGRICULTURAL ORGANISATIONS. Indirizz: P.O. Box 21015, Battawin, Baghdad, l-Iraq.”

                                       “47.

                                       GENERAL ESTABLISHMENT FOR STATE FARMS. Indirizz: P.O. Box 21035, General Ramadi Street, entrance of Agaruf Street, Baghdad, l-Iraq.”

                                       “88.

                                       NAHRAWAN AGRICULTURAL ESTABLISHMENT. Indirizz: P.O. Box 20195, New Baghdad, Nahrawan, Baghdad, l-Iraq.”

                                       “112.

                                       STATE AGRICULTURAL ESTABLISHMENT IN ISHAQI. Indirizz: Dujail - Salah Eldin, l-Iraq.”

                                       “113.

                                       STATE AGRICULTURAL ESTABLISHMENT IN MUSSAYIB. Indirizz: Mussayib Establishment, il-Babilonja, l-Iraq.”

                                       “155.

                                       STATE ESTABLISHMENT OF AGRICULTURE IN DUJAILA / DUJAILA AGROINDUSTRIAL COMPLEX. Indirizz: P.O. Box Aioroba, K 29 Oroba, Kut, l-Iraq.”

                                       “174.

                                       STATE ORGANISATION FOR ANIMAL PRODUCTION. Indirizz: Zafaraniya Area, ħdejn l-Uffiċju Postali, Baghdad, l-Iraq; P.O. Box 3073, Karadde Charkieya/Erkhaita, Baghdad, l-Iraq.”

                                       “180.

                                       STATE ORGANISATION FOR FISHERIES (magħrufa ukoll bħala (a) STATE FISHERIES ORGANISATION, (b) STATE ENTERPRISE FOR SEA FISHERIES, (c) STATE ENTERPRISE FOR INLAND FISHERIES). Indirizzi: (a) P.O. Box 3296, ħdejn Aqaba Bin Nafa Square, Baghdad, l-Iraq; (b) P.O. Box 260, Basrah, l-Iraq.”